CELEX: 32021D0972
Language: lt
Date: 1623628800000
Title: Tarybos sprendimas (ES) 2021/972 2021 m. birželio 14 d. dėl pozicijos, kurios Europos Sąjungos vardu turi būti laikomasi Pasaulio prekybos organizacijos generalinėje taryboje, dėl Europos Sąjungos prašymo pratęsti PPO įsipareigojimų atidėjimą, leidžiantį taikyti autonomines prekybos lengvatas Vakarų Balkanų šalims

2021 6 17   
               
               
                  LT
               
               
                  Europos Sąjungos oficialusis leidinys
               
               
                  L 214/66
               
            
         TARYBOS SPRENDIMAS (ES) 2021/972
         2021 m. birželio 14 d.
         dėl pozicijos, kurios Europos Sąjungos vardu turi būti laikomasi Pasaulio prekybos organizacijos generalinėje taryboje, dėl Europos Sąjungos prašymo pratęsti PPO įsipareigojimų atidėjimą, leidžiantį taikyti autonomines prekybos lengvatas Vakarų Balkanų šalims
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     vadovaujantis Pasaulio prekybos organizacijos steigimo sutarties (toliau – PPO sutartis) II straipsnio 2 dalimi, sutartys ir su jomis susiję dokumentai, įtraukti į jos 1, 2 ir 3 priedus (toliau – daugiašalės prekybos sutartys), įskaitant 1994 m. Bendrąjį susitarimą dėl muitų tarifų ir prekybos (GATT 1994), yra PPO sutarties sudėtinė dalis, privaloma visoms Pasaulio prekybos organizacijos (toliau – PPO) valstybėms narėms, įskaitant Sąjungą;
                  
               
                     (2)
                  
                  
                     vadovaujantis PPO sutarties IV straipsnio 1 dalimi, PPO gali priimti sprendimus visais klausimais, kurie numatyti bet kurioje iš daugiašalių prekybos sutarčių;
                  
               
                     (3)
                  
                  
                     vadovaujantis PPO steigimo sutarties IX straipsnio 3 dalimi, išskirtinėmis aplinkybėmis PPO gali nuspręsti atidėti įsipareigojimą, narei nustatytą PPO steigimo sutartyje ar bet kurioje daugiašalėje prekybos sutartyje;
                  
               
                     (4)
                  
                  
                     Sąjungos įpareigojimai pagal GATT 1994 I straipsnio 1 dalį pirmą kartą atidėti 2000 m. gruodžio 8 d. iki 2006 m. gruodžio 31 d., o paskutinį kartą šis įpareigojimų atidėjimas pratęstas 2016 m. gruodžio 7 d. iki 2021 m. gruodžio 31 d. tiek, kiek būtina, kad Sąjunga galėtų taikyti lengvatinį režimą Vakarų Balkanų šalių (Albanijos, Bosnijos ir Hercegovinos, Kosovo (*), Juodkalnijos, Šiaurės Makedonijos ir Serbijos) kilmės reikalavimus atitinkantiems produktams;
                  
               
                     (5)
                  
                  
                     2020 m. gruodžio 16 d. Europos Parlamento ir Tarybos reglamentu (ES) 2020/2172 (1) autonominių prekybos lengvatų taikymo Vakarų Balkanų šalims laikotarpis buvo dar kartą pratęstas iki 2025 m. gruodžio 31 d.
                  
               
                     (6)
                  
                  
                     neatidėjus PPO įsipareigojimų autonominės prekybos lengvatos, Sąjungos iki 2025 m. gruodžio 31 d. taikomos Vakarų Balkanų šalims, turės būti taikomos ir visoms kitoms PPO narėms;
                  
               
                     (7)
                  
                  
                     prašymas pratęsti PPO įsipareigojimų pagal GATT 1994 I straipsnio 1 dalį ir XIII straipsnį atidėjimą, leidžiantį Vakarų Balkanų šalims taikyti autonomines prekybos lengvatas, yra pagrįstas atsižvelgiant į besitęsiančią sunkią regiono ekonominę padėtį ir į tai, kad lengvatinis režimas, kurį Sąjunga taiko tų šalių reikalavimus atitinkantiems produktams, yra skirtas skatinti ekonomikos vystymąsi laikantis GATT 1994 tikslų, o ne kurti kliūtis kitų PPO narių prekybai;
                  
               
                     (8)
                  
                  
                     tikslinga nustatyti poziciją, kurios Sąjungos vardu turi būti laikomasi PPO generalinėje taryboje, nes PPO įsipareigojimų atidėjimo, susijusio su Sąjungos Vakarų Balkanų šalims taikomomis autonominėmis prekybos lengvatomis, pratęsimas bus privalomas PPO narėms,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Europos Sąjungos vardu turi būti laikomasi Pasaulio prekybos organizacijos generalinėje taryboje, yra prašyti iki 2026 m. gruodžio 31 d. pratęsti galiojantį PPO įsipareigojimų atidėjimą, susijusį su Sąjungos Vakarų Balkanų šalims taikomomis autonominėmis prekybos lengvatomis, ir pritarti tam, kad šis prašymas būtų priimtas.
            Tą poziciją pareiškia Komisija.
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2021 m. birželio 14 d.
            
               
                  Tarybos vardu
               
               
                  Pirmininkė
               
               A. MENDES GODINHO
            
         
         
            (*)  Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.
         
            (1)  2020 m. gruodžio 16 d. Europos Parlamento ir Tarybos reglamentas (ES) 2020/2172, kuriuo iš dalies keičiamas Tarybos reglamentas (EB) Nr. 1215/2009, nustatantis išskirtines prekybos priemones, skirtas Europos Sąjungos stabilizavimo ir asocijavimo procese dalyvaujančioms arba su juo susijusioms šalims ir teritorijoms (OL L 432, 2020 12 21, p. 7).